சரோஜ் சூரமணி கோபால்

**சரோஜ் சூரமணி கோபால்** (*Saroj Chooramani Gopal*) (பிறப்பு ஜூலை 25,1944) இந்திய மருத்துவரும் மருத்துவக் கல்வியாளரும் ஆவார். மருத்துவம் மற்றும் மருத்துவ கல்வித் துறைகளில் இவர் செய்த பங்களிப்புகளுக்காக 2013 ஆம் ஆண்டில் பத்மசிறீ கௌரவம் வழங்கப்பட்டது. குழந்தை_அறுவைச்_சிகிச்சைசையில் முதுநிலைப் பட்டம் பெற்ற முதல் பெண்மணியாவார்.

## வாழ்க்கை
சரோஜ் சூரமணி கோபால் 1944 ஜூலை 25 அன்று இந்தியாவின் உத்தரப் பிரதேசத்தின் மதுராவில் பிறந்தார். பள்ளிப்படிப்புக்குப் பிறகு, மருத்துவத் தொழிலைத் தேர்ந்தெடுத்து, 1966 இல் ஆக்ராவில் உள்ள சரோஜினி நாயுடு மருத்துவக் கல்லூரியில் சேர்ந்து பட்டம் பெற்றார். 1969 இல் அதே கல்லூரியில் மருத்துவத்தில் முதுநிலையையும் முடித்தார். இதைத் தொடர்ந்து 1973 ஆம் ஆண்டில் புதுதில்லியில் உள்ள அனைத்திந்திய மருத்துவ அறிவியல் கழகத்திலிருந்து குழந்தை அறுவை சிகிச்சையில் முதுநிலை பட்டம் பெற்றார்.

சரோஜ் கோபாலின் வாழ்க்கை 1973 ஆம் ஆண்டில் வாரணாசி, மருத்துவ அறிவியல் நிறுவனத்திலிருந்துத் தொடங்கியது. 2008 ஆம் ஆண்டில் ஓய்வு பெறும் வரை மருத்துவக் கல்லூரி மருத்துவமனையின் மருத்துவ கண்காணிப்பாளராகவும், மருத்துவ பீடத்தின் தலைவராகவும் பணியாற்றினார். அந்த ஆண்டு, கிங் ஜார்ஜ் மருத்துவ பல்கலைக்கழகத்தின் துணைவேந்தராக தேர்ந்தெடுக்கப்பட்டார். மாயாவதி ஆட்சியின் போது சத்ரபதி ஷாஹுஜி மகாராஜ் மருத்துவ பல்கலைக்கழகம் என்ற பெயரில் இருந்த பல்கலைக்கழகத்திற்கு தலைமை தாங்கிய முதல் பெண்மணி ஆனார். 2011 இல் பல்கலைக்கழகத்தில் இருந்து ஓய்வு பெற்றார்.

## பணிகள்
சரோஜ் சூரமணி கோபால் குழந்தை அறுவை சிகிச்சையில் பல நுட்பங்களை கையாளுவதில் முன்னோடியாக இருந்ததாக கூறப்படுகிறது. இவர் வெளியிட்ட பல ஆராய்ச்சி கட்டுரைகளைத் தவிர, கிங் ஜார்ஜ் மருத்துவக் கல்லூரியுடன் தனது பதவிக்காலத்தில் மேற்கொண்ட மேம்பாட்டு முயற்சிகளுக்காக அறியப்படுகிறார்.

## அறிவியல் மற்றும் நிர்வாக பங்களிப்புகள்
நிதி நெருக்கடியிலுள்ள மக்களுக்கு பயனளிக்கும் நோக்கில் பல குறைந்த விலை கண்டுபிடிப்புகளை உருவாக்கிய பெருமை இவருக்கு உண்டு. புது தில்லி, தேசிய ஆராய்ச்சி மேம்பாட்டுக் கழகம், அந்த கண்டுபிடிப்புகளில் ஆறு கண்டுபிடிப்புகளுக்கான காப்புரிமைகளை சரோஜ் கோபாலுக்கு வழங்கியுள்ளது. இவர் புதிய அறுவை சிகிச்சை நுட்பங்களைக் கண்டுபிடித்து மூன்று நுட்பங்களின் விவரங்களை வெளியிட்டதாகவும் கூறப்படுகிறது. வாரணாசி, மருத்துவ அறிவியல் நிறுவனத்தில் குழந்தைகள் மற்றும் புதிதாக பிறந்த குழந்தைகளுக்கான அறுவை சிகிச்சை துறையை நிறுவ உதவினார். மேலும், குழந்தை அறுவை சிகிச்சையில் பல சர்வதேச நிகழ்வுகளையும் ஏற்பாடு செய்துள்ளார். அவற்றில் சிலவற்றில் முக்கிய குறிப்பு உரைகளை வழங்கியுள்ளார். இதைத்தவிர பல சமூகப் பிரச்சாரங்களிலும் பங்கேற்றுள்ளார்.

## வெளியீடுகள்
சரோஜ் சூரமணி கோபால் மருத்துவம் சார்ந்த பல கட்டுரைகளை தேசிய மற்றும் சர்வதேச பத்திரிகைகளில் வெளியிட்டுள்ளார். * ஹீமாஞ்சியோமா* மற்றும் அயல் திசுக்கட்டிபற்றிய இவரது சில கட்டுரைகள் நோய்க்கான சிகிச்சையில் மதிப்புமிக்க நுண்ணறிவுகளை வழங்கியுள்ளன.

## விருதுகளும் அங்கீகாரங்களும்
சரோஜ் கோபால் பல விருதுகளைப் பெற்றுள்ளார்:

* பொதுநலவாய மருத்துவ உதவித்தொகை, 1984 
* மூத்த பொதுநலவாய நாடுகளின் மருத்துவ சகா, 1994 
* இந்திய தேசிய அறிவியல் கழகத்தின் மூத்தசகா-1994 
* இந்தோ ஜெர்மன் சகா-1997 
* இந்திய-பின்லாந்து சகா-1994 
* பல்கலைக்கழக மானியக்குழு உதவித்தொகை 
* தேசிய மருத்துவ அறிவியல் அகாதமி சகா 

இந்திய அரசு 2002 ஆம் ஆண்டில் இவருக்கு மரு. பி. சி. ராய் விருதை வழங்கியது. இதைத் தொடர்ந்து இந்திய அரசு 2013 ஆம் ஆண்டில் பத்மசிறீ கௌரவம் வழங்கியது. 1966 ஆம் ஆண்டில் குடியரசுத் தலைவரின் பதக்கம், படிப்பில் சிறந்து விளங்கியதற்காக சுசீலா நாயர் கேடயம், 2005 ஆம் ஆண்டில் இந்திய குழந்தை அறுவை சிகிச்சை நிபுணர்கள் சங்கத்தின் டாக்டர் மிருதுலா ரோத்தகி சொற்பொழிவு விருது, 2007 ஆம் ஆண்டில் இந்திய தேசிய மருத்துவக் கழகத்தின் கர்னல் சங்கம் லால் சொற்பொழிவுக்கான விருது ஆகியவற்றைப் பெற்றுள்ளார்.

## மேற்கோள்கள்

## வெளி இணைப்புகள்
* 
* 
* 
* 

பகுப்பு:உத்தரப் பிரதேசப் பெண் அறிவியலாளர்கள்
பகுப்பு:மரு. பி. சி. ராய் விருது பெற்றவர்கள்
பகுப்பு:பத்மசிறீ விருது பெற்ற மருத்துவத்துறையினர்
பகுப்பு:வாழும் மக்கள்
பகுப்பு:1944 பிறப்புகள்